《将请乡郡作》
宋代·张嵲

本初休车骑，陶令归田园。
憧憧天壤间，何人无一廛。
惟我若断梗，漂流浙江边。
牵丝始立岁，屏处知命年。
虚恬因势使，憔悴仍化迁。
愧无杨仆功，居不外汉关。
又非穉季侠，徒使墙垣穿。
欲收衰病身，迤逦还故山。
风波渺万里，欲去无由缘。
愿窃刺史符，一临江汉壖。
敢同昼绣归，仅比辽鹤翻。
送老得三径，奉亲归九原。
如斯志愿毕，天恩真满泉。
所祈造物心，俯狥人欲偏。
决策在今岁，无令辜愿言。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。